  ИА «Удмуртия» Алнашысь Ольга Муканова тазалыкез утён удысын 43-тӥ арзэ тырше ни. Соос пӧлысь 38 арзэ - ёрос эмъюртысь ӝог юрттэт сётонъя службаын. Та лякыт но шуныт сюлэмо нылкышноез ёросамы тодӥсьтэмез ӧвӧл, дыр. Угось фельдшер уноезлэсь алнаш калыклэсь улонзэс утьылӥз но ӵем дыръя соосты улэп кельтылӥз. Ольга Муканова вордӥськиз но будӥз Удмурт Вишур гуртын. Нылаш пичи дырысеныз ик гуртысьтызы эмсузэрлэн ужез шоры синмаськыса учкылӥз. Нэнэез но колхозэ кыльыны ӧз лэзьы, эмчие дышетскыны косӥз. Классэн кивалтӥсез Григорий Васильевич Гришкин но Олялэсь эмъясь луон мылкыдзэ бурдъяз. Соин ик Удмурт Туймыйыл школаез йылпумъяса, нылмурт Можга медучилищее дышетскыны пыриз. 1978-тӥ арын диплом басьтыса, егит ӧнерчи Алнаш больницае ужаны интыяськиз. Нырысетӥ вить арзэ лабораториын тыршиз, нош 1983-тӥ арын ӝог юрттэт сётонъя службае интыяськиз. Со дырысен туннэ нуналозь Ольга Харитоновна отын ужа. Ӝог юрттэт сётон службаын сяна, асме мукет удысын син азям но уг пуктӥськы. Шонерзэ ке верано, отделениын но быгатысал меда ужаны? Уг тодӥськы. Кӧня арзэ уйёсы изьытэк ортчытъямын, сюлмаськыса тазалык лябӟемын, озьы ке но аслам ужан интые ик дуно. Кылем арын апрель толэзе диспетчере ужаны выжи. Али компьютер сьӧрын пукисько Ольга Муканова, Алнаш ёрос эмъюртысь эмчиӜог юрттэт сётон службаын котькудӥз ужаны но уз быгаты, дыр. Отын чидась, дӥсьтӥсь, кышкасьтэм, чырткем, юн сямо луыны кулэ. Ольга Муканова ӵапак сыӵеос пӧлы пыре. Нылкышнолэн эшшо одӥг туж ӟеч сямыз вань: со висисезлы юрттэт сётэмез бере, соку ик дорысьтыз кошкыны уг дырты. Ӧжытак пукоз, чакласькоз, адямилы умой луиз шуыса рос-прос тодэмез бере гинэ кошкоз. Отӥяз но ог кык-куинь нуналзэ висисез сярысь сюлмаськыса улоз на. Нош висисеныз выльысь пумиськыны кылдэ ке, соку фельдшер ассэ шудоен лыдъя ни. Быгатӥз ук адямилы юрттыны! - Азьло аръёсы вазиськисьёс доры шергес ке но поталлямы, ужаны секыт вал. Машинаосмы вужесь: толалтэ ке - кезьыт, гужем ке - тузон. Ёрос цетрлэсь кыдёке интыяськем пичи гуртъёсы пырыны сюресъёс ӧй вал. Куд-ог дыръя гуртоос висисьсэс машинамы дорозь тракторен я валэн поттылӥзы. Эм удысын дасо аръёс ужатозям пӧртэм учыръёсын пумиськылыны кылдӥз ни. Котькуд вазиськисьлы юрттэт сётыны дыртоно угось. Куд-ог дыръя висись доры водителен ӵош пыроно луэ. Уката ик юись семьяосын шудтэм учыр луыку. Кин тодэ мар соослэн йыразы? Огпол сьӧрлось гуртэ нылпи вайыны курадӟись кышномурт доры потамы. Дорысьтыз сое басьтӥмы, нош мынон куспамы машинамы сӧриськиз. Тодмотэм машинаез дугдытыса, нылкышноез ёрос больницае вуттӥмы. Ярам, сюрес вылын нуны ӧз вордӥськы. Зэм, сюрес вылын луэм шудтэм учыръёсы потаны кышкыт. Уката ик кулонэн ке со герӟаськемын. Ваньзэ ас вылтӥд ортчытоно, сюлэм пыртӥ поттоно. Куалекъян дыръёс но луо. Но номыр шоры учкытэк, нырысь ик адямилы юрттоно. Пинал дыръя сыӵе курдано ӧй вал, аръёс ортчемъя, арлыд будэмъя выльысь малпасамалпаса сюлэм тэтчаны кутске кадь, - тодаз вае Ольга Харитоновна. Ольга Муканова - аслаз коллективаз но, алнаш калык понна но одӥгез оскымон но гажамон фельдшер. Солэн лулысь-сюлмысь ужаменыз, шырыт сюлэмо луэменыз кӧня адямилэн тазалыкез утемын. Нылкышно ас удысаз тыршыса ужамез понна трос пӧртэм грамотаосын пусйылэмын, нош пӧлысьтызы тужгес валтӥсез со понна луэ «Удмурт Элькунысь тазалыкез утён удысысь сӥё-дано» ним сётэмзы. Ольга Харитоновна кузпалэныз Михаил Константиновичен ӵош синмаськымонэсь, визьмоесь кык нылъёс будэтӥзы. Марина но Ирина улонзэс эм удысэн ӧз герӟалэ. Пичиысен ик адӟыса будӥзы угось анайзылэсь дорысьтыз уйёсы кошкыса ужамзэ. Нылъёс кыкназы но Глазовысь пединститутэз горд дипломен йылпумъязы. Марина семьяеныз Ижын улэ, городысь огаз администрациын тырше, нош Ирина ас шудзэ Шотландиысь шедьтӥз. Наталия Карпушина, туспуктэм авторлэн Ивортон Алнаш ёросысь  газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Тазалык Удмуртия тазалыкезутён Алнаш эмчиос  